Matas Pretorijus

**Matas Pretorijus** (; g. ~1635 m. manoma Klaipėdoje – m. 1704 m. Veiherove) – vienas žymiausių Vakarų Lietuvos ir Prūsijos istorikų, etnografų, mitologų. Lietuvių raštijos darbuotojas.

## Biografija
Gimė Klaipėdos krašte dirbusio diakono Kristupo Pretorijaus, atvykusio iš Branderburgo Markos, šeimoje. Iš motinos pusės galimai giminiavosi su Jonu Bretkūnu. 1655–1657 m. studijavo Karaliaučiaus universitete, nuo 1657 m. – Rostoko universitete. 1660 m. tapo laisvųjų mokslų ir filosofijos magistru. Mokėjo vokiečių, lotynų, lietuvių ir lenkų kalbas, į lietuvių kalbą vertė giesmes.

1661 m. pradėjo dirbti Klaipėdos lietuvių kunigo Jono Lėmano padėjėju, 1664 m. persikėlė į Nybudžius, kuriuose dirbo kunigu iki 1684 m. Ten rinko etnografinę, kalbinę, istorinę medžiagą, parašė didesnę dalį 18 knygų enciklopedinio pobūdžio kūrinio „Prūsijos įdomybės, arba Prūsijos regykla“ (Deliciae Prussicae oder Preussische Schaubühne). Jį rašė remdamasis antikos rašytojų, viduramžių kronikų, XVI–XVII a. Europos istorikų ir keliautojų knygomis, bažnyčios istorijos, o ypač senovės prūsų gyventos teritorijos istoriją aprašančiais veikalais, paties surinkta informacija apie krašto gyventojų gyvenimo būdą, papročius, tikėjimus ir kalbą; rėmėsi Simono Grunau, Jono Bretkūno, Kristoforo Hartknocho darbais. Negalėdamas suderinti istoriko ir liuteronų kunigo darbo, kilus pasaulėžiūrinei krizei, 1684 m. perėjo į katalikybę ir išvyko į Olivos vienuolyną Lenkijoje. Kurį laiką dirbo Abiejų Tautų Respublikos karaliaus Jono Sobieskio istoriografu..

Nuo 1688 m. Pomeranijoje pradėjo eiti katalikų kunigo pareigas Veiherove, Starogarde, Guroje ir Redoje, ten 1698 m. baigė rašyti „Prūsijos įdomybes“. 1871 m., 1936 m.,  2003 m. buvo išleistos kūrinio ištraukos. 1999 m. pradėtas leisti visas rankraštis originalo kalba, vertimas į lietuvių kalbą su komentarais (iki 2024 m. išleisti šeši tomai iš septynių). Mato Pretorijaus veikalas „Prūsijos įdomybės“ yra viena svarbių senovės prūsų, Prūsijos Kunigaikštystės istorijų, vėlyvųjų baltų mitologijos ir etnografijos šaltinių.

## Bibliografija
* „Taikos trimitas“ (*Tuba pacis*, 1685, 1711, 1820)
* „Karalių skydas“ (*Scutum Regium*, 1685)
* „Gotų pasaulis“ (*Orbis Gothicus*, 1688–1689)
* „Gotų Marsas“ (*Mars Gothicus*, 1691)
* „Prūsijos įdomybės, arba Prūsijos regykla“ (*Deliciae Prussicae oder Preussische Schaubühne*, 1698) – 18 knygų rankraštis
* Matas Pretorijus // *Matthaeus Praetorius*. Prūsijos įdomybės, arba Prūsijos regykla // *Deliciae Prussicae oder Preussische Schaubühne*, parengė Ingė Lukšaitė ir Vilija Gerulaitienė. Vilnius: Pradai. Bd. 1 (1999); t. 2, parengė I. Lukšaitė bendradarbiaudama su V. Gerulaitiene, M. Čiurinsku, I. Tumavičiūte, Vilnius: Lietuvos istorijos institutas (2004); t. 3, parengė I. Lukšaitė bendradarbiaudama su M. Girdzijauskaite, S. Drevello, J. Kiliumi, M. Čiurinsku (2006); t. 4, parengė I. Lukšaitė bendradarbiaudama su V. Gerulaitiene, J. Kiliumi, T. Veteikiu, Vilnius: Lietuvos istorijos institutas (2011); t. 5, parengė I. Lukšaitė bendradarbiaudama su V. Gerulaitiene, S. Drevello, J. Kiliumi, T. Veteikiu, J. Buch, Vilnius: Lietuvos istorijos institutas (2019). Visiems tomams bendras ISBN 9986-776-82-1

## Literatūra
* Franz Heinrich Reusch: Praetorius, Matthäus. In: Allgemeine Deutsche Biographie (ADB). Band 26, Duncker & Humblot, Leipzig 1888, S. 529 f.
* Willam Pierson, Ein einleitendes Wort des Herausgebers. Matthäus Prätorius, Deliciae prussicae oder preussische Schaubühne im wörtlichen Auszüge, hrsg. von William Piersson, Berlin: Duncker’s Buch-Verlag, 1871, S. I–XV.
* Ingė Lukšaitė, Matas Pretorijus – Prūsijos kultūros istorikas. Gyvenimas, veikla ir mokslinė kūryba. Matas Pretorijus // Matthaeus Praetorius. Prūsijos įdomybės, arba Prūsijos regykla // Deliciae Prussicae oder Preussische Schaubühne. parengė Ingė Lukšaitė ir Vilija Gerulaitienė. Vilnius: Pradai, t. 1 (1999), p. 9-83; Ta pati, Matas Pretorijus ir jo „Prūsijos įdomybių“ antroji bei trečioji knygos, ten pat, t. 3, parengė I. Lukšaitė bendradarbiaudama su V. Gerulaitiene, M. Čiurinsku, I. Tumavičiūte (2004), p.7-23.
* Nijolė Strakauskaitė: Simon Dach und Martin Ludwig Rhesa im litauischen Kontext. Annaberger Annalen, 20.2006 H. 14

## Šaltiniai